‘Versteekte motief agter Gordhan-vervolging’Pravin Gordhan. Argieffoto Die SAKP het Woensdag in ŉ verklaring ook teen Berning Ntlemeza, hoof van die Valke, uitgevaar en gesê die Valke se gedrag onder Ntlemeza se leierskap laat veel te wense oor. “Die Valke se gedrag is aanduidend van politiek gemotiveerde, faksie- en private agendas,” het Alex Mashilo, die SAKP se woordvoerder, gesê. “Om hierdie agendas te gebruik asof dit bloot die reg is wat sy loop neem, en só die mag van die staat te misbruik, is totaal onaanvaarbaar.” Volgens Mashilo herinner die Valke se ondersoek na Gordhan se beweerde betrokkenheid by ŉ “geheime ondersoekeenheid” in die Suid-Afrikaanse Inkomstediens (SAID) aan taktieke uit die apartheid-era om “die leiers van ons revolusie en ander lede van die samelewing deur middel van faksies te isoleer en te teiken”. “Dit is in dieselfde konteks wat ŉ veteraan van ons vryheidstryd [Gordhan], wat as ŉ versperring dien teen die plundering van openbare hulpbronne, ooglopend geïsoleer en geteiken word. Dit is net so verkeerd soos bronne wat kwaadwillige inligting versprei en moet net so sterk veroordeel word,” het Mashilo gesê. “Minister Gordhan en sy adjunk, Mcebisi Jonas – wat die fluitjieblasers was van die Guptas se gekonkel – het die volle ondersteuning van die SAKP om openbare hulpbronne te beskerm.” Gordhan het Dinsdag in ŉ verklaring gesê berigte oor sy moontlike inhegtenisneming is uiters ontstellend vir hom en sy gesin. “Ek kan nie glo dat ek ondersoek word en moontlik aangekla kan word van iets waaraan ek totaal onskuldig is nie,” het hy gesê. “Ek het die vrae beantwoord wat die Valke gevra het en het nog nie weer iets van hulle gehoor nie. Ek was nie bewus van enige hangende aanklagte of ŉ verdere ondersoek nie tot die berigte die afgelope naweek.” The Sunday Times het Sondag berig dat betroubare bronne binne die Valke en die Nasionale Vervolgingsgesag (NVG) bevestig het dat die Valke ŉ dossier aan die NVG oorhandig het waarin Gordhan se betrokkenheid by die beweerde “rogue”-eenheid uiteengesit word. Lees alle vorige berigte oor Pravin Gordhan op Maroela Media.